
PËR MIRATIMIN E METODOLOGJISË SË PËRCAKTIMIT TË TARIFAVE FIKSE TË ENERGJISË, PËR VITIN 2015, QË DO T’U PAGUHEN PRODHUESVE TË ENERGJISË ELEKTRIKE NGA HIDROCENTRALET

 Në mbështetje të nenit 100 të Kushtetutës dhe të neneve 15, pika 1, e 27, pika 2, të ligjit nr.138/2013, “Për burimet e energjisë së rinovueshme”, të ndryshuar, me propozimin e ministrit të Energjisë dhe Industrisë, Këshilli i Ministrave   

VENDOSI:

1. Metodologjia e përcaktimit të tarifave fikse të energjisë elektrike, që do t’u paguhet prodhuesve të energjisë elektrike nga hidrocentralet, për periudhën 1.1.2015 - 31.12.2015, do të jetë si më poshtë: 
 “Çmimi i shitjes” (lekë/kWh), është çmimi mesatar i vitit përkatës të bursës hungareze (HUPX) të energjisë elektrike në euro cent /kWh, x koeficientin 1.24, x normën mesatare të këmbimit euro/lekë për vitin e fundit.
- Me çmim mesatar të vitit përkatës së bursës hungareze (HUPX) të energjisë elektrike kuptohet çmimi vjetor mesatar i ponderuar, final i shlyerjes (final settlement price) së energjisë elektrike në bazë (baseload), i produkteve të livruara në segmentin e Kontratave Fizike të së Ardhmes (Physical Futures - PhF) të bursës së Hungarisë (HUPX), ashtu siç publikohet në Raportin Vjetor (Physical Futures Annual Report) të këtij segmenti, për vitin 2014. 
Koeficienti 1.24 do të llogaritet për përcaktimin e çmimit të energjisë së prodhuar nga hidrocentralet dhe merr në konsideratë: 

i) reduktimin e humbjeve teknike në rrjetin e transmetimit dhe të shpërndarjes, si pasojë e furnizimit të energjisë elektrike në pikat e lidhjes së këtyre hidrocentraleve me rrjetin energjetik të tensionit të lartë dhe/ose të mesëm; 
ii) kostot e shmangura të transmetimit të energjisë nga importi; 
iii) kostot e shpërndarjes së kapaciteteve të interkoneksionit; si dhe
iv) nxitjen e shfrytëzimit të burimeve të rinovueshme deri në arritjen e objektivave të detyrueshme kombëtare për pjesën e energjisë së përdorur nga burime të rinovueshme të energjisë në konsumin përfundimtar bruto të energjisë, në përputhje me Planin Kombëtar të Veprimit për Burimet e Rinovueshme të Energjisë. 
- Me normë mesatare të këmbimit euro/lekë të vitit të fundit kuptohet kursi mesatar vjetor i këmbimit euro/lekë, i publikuar nga Banka e Shqipërisë për vitin 2014. 
2. Deri në datën kur do të bëhet publik Raporti Vjetor i HUPXPhF (për          vitin 2014), çmimi i shitjes së energjisë së prodhuar nga prodhuesit e vegjël të energjisë elektrike do të përcaktohet nga ERE, duke përllogaritur çmimin e energjisë elektrike për produktin në bandë, të parashikuar për vitin 2015 sipas bursës HUPX, x koeficientin 1.24 x normën mesatare të këmbimit në euro/lekë për vitin 2014.  
Diferencat që mund të rezultojnë nga ky përcaktim do të rregullohen nga ERE, në momentin e miratimit të çmimit të miratuar për vitin 2015 (pika 1). 
3. Në vendimin nr.27, datë 19.1.2007, të Këshillit të Ministrave, të ndryshuar, paragrafi i tretë dhe të tjerët në vijim të pikës 2, të kreut IV, “Dokumentet standarde të procedurës konkurruese”, shfuqizohen. 
4. Ngarkohet Ministria e Energjisë dhe Industrisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

